Imtella' Diċembru 15, 2021 Kemm-il darba l-ġenituri jagħtu l-mobile tagħhom lit-tfal sabiex jaljenawhom u jżommuhom kwieti. Hekk għamel missier ta' tifel t'erba' snin f'Sydney. Biss kif jgħid il-Malti l-kwiet ibża' minnu. Waqt li ibnu kien kwiet jilgħab fuq il-mobile huwa ordna b'aktar minn $1,000 f'kejkijiet u ġelati. Christian daħal fuq UberEats u minn hemm ordna sa kejk ippersonalizzat għalih għal għeluq sninu. B'kollox neffaq lil missieru $1,130. Kris qal li ibnu qallu li għandu xi ħaġa ġejja bid-delivery iżda ma emmnux. Spjega li ibnu qallu li ordna kejk għalih għal għeluq sninu iżda ma emmnux għax huwa kien twieled f'Jannar. Kien biss meta x-xufier wasal u ċempel lil martu li rrealizza x'kien ġara. Qal li għall-ewwel ħaseb li nefaq $139 iżda malli ra l-kont, $1,139 kien se jtihom ħass ħażin. It-tifel mal-ewwel intebaħ li għamel xi ħaġa ħażina u b'denbu taħt il-blat dlonk ħarab f'kamartu. Kris qal li ibnu qagħad attent x'jordna u fil-fatt l-ordni kienet kollha b'affarijiet li jħobb hu. M'għandniex xi ngħidu l-ġenituri tiegħu kienu rrabbjati ħafna u saħansitra qalulu li din is-sena mhux ġej il-Father Christmas għax qagħad imqareb. Madankollu, meta l-kumpanija saret taf x'ġara aċċettat li tagħtihom il-flus lura u b'hekk kollox spiċċa f'wiċċ il-ġid u Father Christmas qed jipprepara biex imur jagħti rigal lit-tifel.